CELEX: 32022D0177
Language: mt
Date: 2022-02-08 00:00:00
Title: Deċiżjoni tal-Kunsill (UE) 2022/177 tat-8 ta’ Frar 2022 li tħassar, f’isem l-Unjoni, id-Deċiżjoni (UE) 2016/394

10.2.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 29/6
               
            
         DEĊIŻJONI TAL-KUNSILL (UE) 2022/177
         tat-8 ta’ Frar 2022
         li tħassar, f’isem l-Unjoni, id-Deċiżjoni (UE) 2016/394
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 209 u l-Artikolu 218(9) tiegħu,
         Wara li kkunsidra l-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1), kif l-aħħar emendat, u b’mod partikolari l-Artikolu 96(2)(a), ir-raba’ subparagrafu, tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Il-konsultazzjonijiet mar-Repubblika tal-Burundi skont l-Artikolu 96 tal-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000, kif l-aħħar emendat, ġew konklużi permezz tad-Deċiżjoni tal-Kunsill (UE) 2016/394 (2). Ittieħdu miżuri xierqa, kif speċifikat fl-Anness għal dik id-Deċiżjoni, wara proposta tal-Kummissjoni bi qbil mar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (“RGħ”).
                  
               
                     (2)
                  
                  
                     B’mod ġenerali, il-proċess politiku paċifiku li kien possibbli b’segwitu għall-elezzjonijiet ġenerali ta’ Mejju 2020 fetaħ tieqa ġdida ta’ tama għall-popolazzjoni tal-Burundi u ta’ opportunitajiet għall-Burundi u għar-relazzjonijiet tiegħu mas-sħab tiegħu.
                  
               
                     (3)
                  
                  
                     Minn dak iż-żmien ’l hawn, l-Unjoni rrikonoxxiet żviluppi pożittivi li saru mill-Gvern tal-Burundi fir-rigward tad-drittijiet tal-bniedem, il-governanza tajba u l-istat tad-dritt, kif ukoll l-impenji meħuda fil-pjan direzzjonali tiegħu (“feuille de route”) lejn aktar titjib f’dawk l-oqsma.
                  
               
                     (4)
                  
                  
                     Ġie stabbilit gvern impenjat li jimplimenta r-riformi meħtieġa għall-iżvilupp u l-istabbiltà fil-pajjiż, u sar progress lejn l-implimentazzjoni tal-impenji stipulati fid-Deċiżjoni (UE) 2016/394.
                  
               
                     (5)
                  
                  
                     F’konformità mal-valutazzjoni tal-Kummissjoni, bi qbil mar-RGħ, ir-raġunijiet għall-adozzjoni tad-Deċiżjoni (UE) 2016/394, kif stabbiliti f’dik id-Deċiżjoni, m’għadhomx rilevanti. Dik id-deċiżjoni jenħtieġ li għalhekk titħassar f’isem l-Unjoni.
                  
               
                     (6)
                  
                  
                     Għad fadal sfidi persistenti fl-oqsma tad-drittijiet tal-bniedem, il-governanza tajba u l-istat tad-dritt, u huwa meħtieġ aktar progress mill-awtoritajiet tal-Burundi, inkluż permezz tal-implimentazzjoni tal-pjan direzzjonali, fil-qafas tad-djalogu politiku li għaddej bejn l-UE u l-Burundi.
                  
               
                     (7)
                  
                  
                     Il-Burundi għadu fraġli, u l-awtoritajiet jeħtieġu l-appoġġ tas-sħab internazzjonali biex jimplimentaw il-programm ta’ riforma u l-aġenda ta’ żvilupp tal-pajjiż.
                  
               
                     (8)
                  
                  
                     L-Unjoni, flimkien ma’ sħab internazzjonali oħra, jenħtieġ li tappoġġa l-isforzi kontinwi tal-awtoritajiet tal-Burundi biex jistabbilizzaw u jikkonsolidaw l-istituzzjonijiet demokratiċi, biex jippromwovu d-drittijiet tal-bniedem, il-governanza tajba u l-istat tad-dritt, u biex jimplimentaw l-impenji meħuda fil-pjan direzzjonali tagħha lejn aktar titjib f’dawk l-oqsma,
                  
               ADOTTA DIN ID-DEĊIŻJONI:
         
            Artikolu 1
            Id-Deċiżjoni (UE) 2016/394 titħassar f’isem l-Unjoni.
         
         
            Artikolu 2
            Il-Kummissjoni għandha, f’isem l-Unjoni, tinnotifika lill-Burundi dwar it-tħassir tad-Deċiżjoni (UE) 2016/394.
         
         
            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, it-8 ta’ Frar 2022.
            
               
                  Għall-Kunsill
               
               
                  Il-President
               
               J.-Y. LE DRIAN
            
         
         
            (1)  ĠU L 317, 15.12.2000, p. 3.
         
            (2)  Id-Deċiżjoni tal-Kunsill (UE) 2016/394 tal-14 ta’ Marzu 2016 dwar il-konklużjoni tal-proċedura ta’ konsultazzjoni mar-Repubblika tal-Burundi skont l-Artikolu 96 tal-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku, min-naħa waħda, u l-Komunità Ewropea u l-Istati Membri tagħha, min-naħa l-oħra (ĠU L 73, 18.3.2016, p. 90).